khistorydata/jeongjo-sjw-relations huggingface dataset:
정조 18년
吏曹口傳政事以洪受浩爲兵曹佐郞
정조 18년
李羽晉以兵曹言啓曰再明日春塘臺謁聖武科殿試時執鼓官例以訓鍊院正塡差而訓鍊正吳載衍纔以假都事禁亂官自吏曹差下矣帳殿執鼓官不可以他官代差假都事令該曹無故人中改付標啓下之意分付何如傳曰允
정조 18년
林蓍喆以吏曹言啓曰今此慈殿恰躋五旬慈宮恰躋六旬合二慶慶科庭試文科初試試官今方擬入而試官中時無職名人員令該曹口傳付軍職何如傳曰允
정조 18년
徐美修以漢城府言啓曰今番加資老人抄啓時昨年下鄕而今始還歸者士庶年八十以上人及年七十以上偕老人各部玆又報來故別單書入之意敢啓傳曰知道
정조 18년
徐美修以曰漢城老人追別單纔已啓下矣政官牌招開政開政下批之意何如傳曰允
정조 18년
徐榮輔以禮曹言啓曰今此慈殿恰躋五旬慈宮恰躋六旬合二慶慶科庭試文科初試一所設場於本曹矣上直郞廳依例朝房直宿之意敢啓傳曰知道
정조 18년
李羽晉以御營廳言啓曰今二月二十六日親臨春塘臺文武科試取時依兵曹節目出番鄕軍三哨領軍千摠李栢然把摠柳煥寅哨官印時彦鄭臣弼宋哲文率領待候於集春門外待標信入來與臺下排立軍替代而事畢後待標信罷出之意敢啓傳曰知道
정조 18년
林蓍喆以謁聖武二所試官言啓曰臣所今日平明開場鐵箭應射擧子自形字仍爲試取之意敢啓傳曰知道
정조 18년
林蓍喆以庭試武二所言啓曰臣所今日平明開場應講擧子仍爲試講之意敢啓傳曰知道
정조 18년
林蓍喆以謁聖武二所言啓曰臣所今日鐵箭應射擧子自形字至端字半字八十一人內入格一人六日入格之數爲一百四十一人柳葉箭入格之數爲一百二十一人摠計入格都數合爲二百六十二人矣兩技皆已畢試仍爲計劃修正榜目之意敢啓傳曰知道
정조 18년
以謁聖武二所鐵箭及柳葉箭額外榜目傳于李益運曰殿試日待令
정조 18년
李益運以庭試武二所言啓曰臣所今日應講擧子入格七十五人而合以計之一百四十一人矣今已畢試仍爲計劃修正榜目之意敢啓傳曰知道
정조 18년
李羽晉以庭試初試文一所言啓曰擧子今方入場而本所南北庭地勢狹窄果爲難容故中樞府一體設棘圍通融許入之意敢啓傳曰知道
정조 18년
李羽晉以庭試文二所言啓曰臣所儒生數多丕闡堂上中下臺充滿稠密未及入場者其數又多萬無盡容之道事勢時急從前如此之時或有明倫堂許入之例故一邊圍排一邊許入之意敢啓傳曰知道
정조 18년
李羽晉以庭試初試文三所言啓曰臣等今方開場而工曹所通之路頗甚狹隘儒生出入未免紛沓故謹依朝者筵敎權從便宜工曹大門竝開許入畢入後仍復封閉計料至於儒生納券之際時値夜深狹路往來易致蹂躙若就棘圍內工曹附近處分捧試券合軸塡字恐合救弊之方依此擧行何如傳曰允
정조 18년
李益運以義禁府言啓曰時囚今日內照律草記事命下矣時囚罪人柳鎭琡傳旨內所上本府城圖只畫一圈全沒形止當初關飭何如則擧行之若是稽忽萬萬駭然令該府拿問嚴勘罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣柳鎭琡杖一百收贖告身盡行追奪放送而李文喆旣已行査姑不得擧行之意敢啓傳曰知道如有功議各減一等李文喆保放可也
정조 18년
徐美修以義禁府言啓曰柳鎭琡杖一百收贖告身盡行追奪照律草記批旨內如有功議各減一等事命下矣柳鎭琡六代祖珩振武原從功臣云功減一等杖九十收贖奪告身四等之意敢啓傳曰知道
정조 18년
徐美修以義禁府言啓曰時囚罪人南省老原情公事判付內紅箭門內親祭時侍衛與燈籠猶不敢隨入況丁閣階下何等密邇則渠之率入灯籠不能發明所犯非細何足深責爲先汰其職放送至於照律一款沒覺所致似無可照之律勿論渠旣若此則陰竹倅之同犯可知卿等問于渠處亦曰同然陰竹倅不必捧供依此勘處竝令該曹今日政差代而渠輩何知獻官與寢郞若瞭然豈有是乎當該獻官及令罷職參奉則新入生疎何異於該倅自卿府拿問以公罪區別功議勘放事命下矣問于陰竹縣監金養根處則以爲參班進去之際燭籠之不卽退却與南省老無異云南省老金養根竝汰其職放送參奉申鳳朝今方待命拿囚而取考律文則大明律不應爲條有曰凡不應得爲而爲之事理重者杖八十矣申鳳朝杖八十收贖而其五代祖拱華扈聖原從功臣云功減一等杖七十以公罪收贖放送之意敢啓傳曰知道
정조 18년
甲寅二月二十四日午時上御重熙堂右承旨入侍時右承旨徐榮輔記事官徐有聞記注官金良倜承膺祚以次進伏訖上曰承旨房仍左副爲軍士房命書榻敎曰水原判官當日辭朝命書榻敎曰未肅拜及試所進去摠管許遞今日政差出命書榻敎曰兵曹佐郞有闕之代今日政擇差文試所進去正郞改差亦爲擇差待下批皆令當日肅謝命書榻敎曰兵曹佐郞申龜朝仍任命書榻敎曰試所進去承旨許遞仍令該曹口傳付軍職承旨前望單子入之待下批牌招察任
정조 18년
甲寅二月二十四日午時上御重熙堂右副承旨與水原判官入侍時右副承旨李羽晉假注書李弘達記注官金良倜承膺祚水原判官鄭東協以次進伏訖上曰水原判官進前東協進奏職姓名上曰汝須下去而善治此與他邑有異且有城役勉勵爲之也命先退命羽晉書傳敎曰今番慶科武所有年過八十七十之擧子其數夥然云且聞居住多在遐鄕尊年之時當有別般軫念之擧雖有殿試日待令之命而豈可遲待乎明日待令事令兵判知悉儒武何異況初試在明儒生年七十八十者紙頭各書年歲七十人三所各取三人八十人如無違格之處題外之句切勿峻考竝付之額外以爲殿試日別坐較藝之地事亦令三所試官知悉大書揭之題板事分付命退諸臣以次退出
정조 18년
行都承旨鄭大容齋宿行左承旨林蓍喆齋宿右承旨徐榮輔齋宿左副承旨李益運齋宿右副承旨徐美修齋直同副承旨李羽晉齋直假承旨李喆模守宮直朴聖泰守宮直注書徐有聞齋宿鄭文始齋直事變假注書洪宅柱守宮直
정조 18년
徐美修啓曰備邊司郞廳來言今日賓廳日次而文廟酌獻禮齋戒相値不得來會云矣敢啓傳曰知道
정조 18년
李益運啓曰今此試官望中時無職名人令該曹口傳付軍職何如傳曰允
정조 18년
弘文提學前望單子入之鄭昌順落點
정조 18년
摠管前望單子入之黃昇源曺允大李鼎運落點
정조 18년
李益運以庭試武二所試官意啓曰臣所鐵箭一百五十步一百四十步及一百三十步柳葉箭一中擧子秩秩區別付之額外別單粘付原榜目書入之意敢啓傳曰知道
정조 18년
李益運以訓鍊都監言啓曰本局從事官四員內李相璜文廟差祭鄭東敎以鑄錢所郞廳除本仕沈逵李台峻俱爲赴擧本局省記無以推移自今二十五日二十六日至依例以把摠代直之意敢啓傳曰知道
정조 18년
李益運以訓鍊都監言啓曰謹依筵敎本局步軍五哨待標信先爲入來環衛於設布帳外而其代以出番軍三哨更爲磨鍊參陣之意敢啓傳曰知道
정조 18년
大提學洪良浩疏曰伏以臣猥叨匪據居然歲已換而月屢易矣旣多不稱之愧間遭難安之端而迫於嚴命冒昧行公凡於代撰之重考試之役未敢言私常切悚恧矣不幸月初奄遭同氣之慼狐露相依之餘老境孔懷之痛自倍他人公格之由限雖過情理之悲切難抑不得不往來通問故禁闥淸嚴之地不敢爲進身之計矣顧今文廟親祼之禮大庭臨軒之試次第當前而以此拘忌之蹤齋潔未久其何以混進於肅敬之地乎況此割半之痛理所難堪悲疚之情久而愈苦今若因此事會遽然供職則區區至情將無以得伸反復思惟無計冒進而且臣自遭喪威衰腸內傷峭寒外襲膈火上升咳喘兼作寢啖幾於全失精神有時迷瞀似此病形尤無以自力於考閱科次之役矣試官飭敎前後申嚴而情私之悲悶旣如彼病狀之沈劇又如此天牌儼臨轉動無路伏地俟譴惶隕靡措玆敢疾聲仰籲於悶覆之下伏乞聖慈俯賜矜諒將臣所帶文任亟許鐫改仍治臣瀆擾之罪以肅朝綱以安私分不勝萬幸臣無任云云答曰省疏具悉疏辭有足感人豈可强迫卿其勿辭從後行公
정조 18년
甲寅二月二十五日卯時上詣春塘臺齋宿入侍時行都承旨鄭大容行左承旨林蓍喆右承旨徐榮輔左副承旨李益運右副承旨徐美修同副承旨李羽晉記事官徐有聞鄭文始記注官承膺祚洪樂游一提學鄭民始檢校直提學徐鼎修原任直閣尹行任以次入侍上具翼善冠衮龍袍乘輿出交泰門永淸門由明政門光德門明光門靑陽門詣暎花堂降輿陞座榮輔益運分東西讀奏試望仍捧入中使啓下旨試官牌各別催促而違牌勿爲呼望事分付可也有聞文始等承命出傳分東西出文武所試官牌小頃上曰試官牌去來果已齊到耶榮輔益運曰大提學洪良浩向來拘忌後淸齋未久陳疏到院而此外俱已承牌矣上曰文衡上疏入之文始承命持入上命羽晉讀奏上命書批答上曰儒生之年過七八十者別坐試取之意分付於三所而令聞兵判言武擧子之年過七八十者爲十九人之多云今日當於帳前射帿矣上曰今日慶科初試呈單年八十七十武士試取時命官蔡領府事試官兵判壯勇大將守禦使入直玉堂權坪張至顯宣傳官李煥益爲之出榻敎上曰武擧子皆是年老者守禦使出去申飭兵曹使之善飯後來待文源回奏曰已待令矣上命試官行禮訖濟恭進前曰經宿勞動聖體若何上曰一樣矣益運跪請宰推執鼓射員呼名矢數執鼓擧子崔光鎭等以次呼名應射訖上曰三中以上當竝爲賜第乎濟恭曰七八十老擧子如是能射又多全布者實非偶然當此慶科十九人竝賜出身亦足爲廣慶之道且三中以上賜第自有前例矣上曰然則竝直赴殿試命宣傳官呼十九人新來濟恭曰十九人之內八路均分竝參擧世之皆爲壽域推此可知此莫非我聖上仁聖之化陶鑄之致不勝欣賀之忱矣上曰試官承牌之人皆令入侍可也文始承命與文武試官領議政洪樂性領府事蔡濟恭行判中樞府事朴宗岳左議政金履素行司直李文源鄭民始知中樞府事鄭昌順行司直洪檍左參贊洪秀輔行副司直金尙集兵曹判書徐有防禮曹判書閔鍾顯吏曹判書金思穆行副司直徐鼎修戶曹判書沈頤之行副司直趙宗鉉工曹判書李得臣行副司直權徐有大趙心泰李漢豐沈煥之吏曹參判黃昇源工曹參判李敬一行副司直李義弼禮曹參判曺允大行副司直洪明浩行副司直李集斗行副司直申光履兵曹參判林濟遠行副司直李鼎揆行副司直李鼎運漢城右尹柳焵行副司直尹行任吏曹參議金履翼禮曹參議尹行元刑曹參議鄭致淳行副司直金履成行副司直李庚運行副司直洪仁浩行副司直李東稷行副司直閔昌爀兵曹參議兪漢寧兵曹參知尹致性行副司直成鼎鎭行副司直李普天行副司直李昌漢行副司直尹長烈行副司直權裕行副司直金孝建行副司直李思祚行副司直尹行頤行副司直呂萬永行副司直金載翼前獻納成德雨修撰李相璜兵曹正郞洪大協兵曹正郞尹魯東副司果洪秀晩司僕正尹羽烈前司諫韓光植副校理宋翼孝副校理申大尹前修撰李遇濟前正言尹悌東前正言沈奎魯直講韓致應修撰吳泰賢校理張至顯奉常正金熙朝副修撰沈興永前獻納徐有鍊修撰李貞運副司果李錫夏前校理高宅謙校理權坪典籍韓用鐸副司果朴吉源副司果林景鎭副司果李羲甲前佐郞尹益烈副司果安廷善兵曹佐郞洪受浩宗簿正尹寅基前持平姜儐軍資正沈鍷前持平柳憲周前佐郞李重蓮吏曹正郞李元八前佐郞金熙華宣傳官趙宅鎭宣傳官李東善宣傳官許溟訓鍊副正李潤默都摠經歷安思烈都摠都事成範鎭等以次進伏樂性濟恭宗岳履素憙等進前曰早朝勞動聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰値此無前慶科八方多士咸聚之時前後場中日氣甚好今日日氣又如是晴和天心可知下情歡忭尤萬萬矣上敎樂性曰卿之淸齋已過數日則不必以此爲拘故俄使史官口傳下敎矣卿其聞之乎樂性曰不可以淸齋之稍久居然承牌故俄有往復於政院矣旣承入來之敎故玆敢承牌登筵矣濟恭曰天佑我東吉慶稠疊多日場中俱値吉日此誠不易得之事也鄕儒之來莫今時若槪聞多士之言以爲當今年莫大之慶非專爲觀光之計兼有伸忭賀之忱遠近老少擧皆欣欣然爭先上京云民情大可見矣日前花製場中收券之數至於一萬五千餘張之多云曾於先朝有萬張收券之時而伊時以前古所無爲言至今傳以爲美談矣今此萬有五千可謂於斯爲盛壯矣壯矣萬餘儒生雖不可謂之以人人皆能自書自作而亦可謂人才之蔚興矣聖世右文之效有如是矣奚但爲今日事也亦可見億萬年無疆之休値玆飾慶之時尤切忭祝之忱矣上曰科儒之多未必不由於科場之不嚴而若其遐土多士之于于然來不憚裹糧亦可見往歲之豐登是則可幸濟恭曰武擧子之多亦可謂前古所無今都下米價與科前毫無高下云昨秋大登尤可推知矣宗岳曰花製時則儒生輩間有不入場者且多未及上京者云而收券之數至於此多明日場中諸議皆言雖春臺通廣處似難容接云矣上曰臨時當觀勢變通俾得容接矣濟恭曰昔在先朝設慶科於春塘臺伊時仁元聖母自內觀光若曰如可使入場諸儒無一人見落而皆爲科擧則似好爲敎先朝出諭此下敎於諸臣臣嘗承聆而感歎矣登科人之所欲同入場中或爲或不爲其不爲者落莫出去聖母此敎可以啓佑我東方萬萬世綿遠之福祿藹然有女中堯舜之德適當今日益切感激欽頌之忱敢此莊誦爲今日賀矣上曰卿言好矣上曰自內有賜饌之擧卿等姑爲留坐好矣樂性等還復座次上命宣饌又宣醞上曰侍衛諸臣及宣傳官堂下侍衛忠義以下俾各相頒可也諸臣領賜醉飽上落點試望以下榮輔益運分東西讀奏上曰受點人皆省記入直其餘退出可也仍又命試官權退濟恭等以次退出上命書傳敎曰今番初試之三更懸題限以開東必有未必周旋之慮昨筵以觀勢退限切勿遺珠之意飭敎不啻申申而今見收券單子一三所各爲三千餘張比之入門萬數多歸於限後軸可知是豈以徐徐呈券面飭三製場中之意乎一所三所諸試官從重推考限後軸一竝塡字號同爲考試考券差遲寧退殿試期限豈可欺多士乎科體自科體科名自科名則今番慶科豈可如是乎以此傳敎史官持此往傳于兩所仍敎有聞樂游曰試官登筵時飭敎如何而又有閫以外將軍制之之敎俾爲從便善處則今聞限後試券其數夥然云此豈成說乎以慶科之故試官處分止於推考爾等謄此傳敎分往庭試諸所傳此下敎仍又另飭試官可也有聞承命往一所三所樂游承命往二所上曰明日科次主文當有之弘文提學許遞前望單子入之待下批與未肅拜藝文提學牌招察任出榻敎命書傳敎曰春塘臺試取時儒生入門例於二三更爲之成均館謁聖時亦有前一日許入之例今番亦於懸燈前許入事分付上曰讀券官鄭民始代知中樞府事鄭昌順爲之出榻敎上曰有實病及未肅拜摠管竝許遞前望單子入之待下批牌招察任出榻敎上曰藝文提學沈煥之更爲牌招嚴飭行公違牌勿爲呼望出榻敎榮輔曰藝文提學沈煥之屢度申飭之下終不承膺末乃謂以待勘逬出闕下其在分義已極未安而試官受點之後無得出外法意甚嚴則如是徑出萬萬駭然試官望今方改付標以入而事體所在不可仍置從重推考何如上曰旣在試所無端出去揆以國體極爲駭然罷職可也出擧條民始曰舟橋所用大碇木卜定於忠淸水營矣似聞安眠島則無眞雜木而水上諸邑有之云隨所用斫伐下送之意知委於京畿江原兩道臣前卜定海西鐵物有不足之慮中方鐵限三千斤加貿上送之意亦爲知委於該道道臣何如上曰依爲之出擧條民始曰賑廳需用極爲苟艱而他無拮据之道兩湖昨年啓後加分各穀耗條旣是賑穀之耗且是會案之外劃屬賑廳以爲補用經費之地何如上曰依爲之出擧條上曰聞諸儒多會場外以待開門云若於深夜許入則不無紛踏之慮日暮時卽當開門使之次次流入工房承旨嚴飭炬火俾諸生無迷路之歎炬子前期輸入期無相雜於儒生入門之時以致紛踏可也上入小次諸臣輪回權退
정조 18년
行都承旨鄭大容坐行左承旨林蓍喆坐直右承旨徐榮輔坐左副承旨李益運坐直右副承旨徐美修坐同副承旨李羽晉坐注書徐有聞仕鄭文始仕直事變假注書洪宅柱仕
정조 18년
大駕詣文廟入幕次後內閣政院玉堂藥房口傳問安答曰知道
정조 18년
還詣春塘臺入大次後內閣政院玉堂藥房口傳問安合曰知道
정조 18년
傳于徐榮輔曰昨日武擧子年八十七十人試取入格十九人八道皆爲之極爲奇喜何可例付於殿試試取乎直赴榜目之下八十者康載衡忠壯將單付七十人實僉知擬入如以偕老加資者同知擬入皆於再明日新恩政事擧行追後待令一人如或入格亦依此例爲之事分付下去時依北道耽羅擧子例令沿路各邑給刷馬下去後令道臣給宴需使之張樂遊街事令廟堂行會
정조 18년
傳于徐樂輔曰今番謁聖取五人
정조 18년
備邊司以趙心泰爲水原留守
정조 18년
傳于李益運曰元戎重任不可兼管此亦將兵之任水原留守趙心泰訓鍊大將許遞此後以此爲例訓鍊大將前望單子入之待下批牌招傳授命召
정조 18년
訓鍊大將前望單子入之徐有大落點
정조 18년
兵曹以李漢豐爲右邊捕盜大將
정조 18년
有政吏批判書金思穆參判黃昇源參議金履翼同副承旨李羽晉進以鄭民始爲藝文提學李彦熙爲禁府都事典籍二單金近淳文科甲科第一人孔胤恒文科卽付典藉事承傳活人別提單朴齋坤武科甲科第一人水原留守趙心泰兼行宮整理使單趙心泰
정조 18년
兵批判書徐有防參判林濟遠病參議兪漢寧入直進參知尹致性病左副承旨李益運進訓鍊主簿孔賢德副護軍李儒修副司直尹師國竝單付
정조 18년
李益運以兵曹言啓曰依下敎侍衛禁軍駕後禁軍武藝別監內吹兼內吹近仗軍士及標下軍兵等處設粥以饋之意敢啓傳曰知道
정조 18년
李益運以壯勇營言啓曰依下敎本營隨駕將校軍兵等處設粥分饋之意敢啓傳曰知道
정조 18년
李益運以訓鍊都監言啓曰依下敎衛內將校軍兵及排立軍等處饋粥之意敢啓傳曰知道
정조 18년
李益運以禁衛營言啓曰依下敎春塘臺下設布帳外排立本營將官軍兵等處設粥分饋之意敢啓傳曰知道
정조 18년
李益運以御營廳言啓曰依下敎駕前別抄及排立軍兵等處設粥分饋之意敢啓傳曰知道
정조 18년
敎水原留守趙心泰書王若曰任監董之丕責予實知卿簡保釐之良材今屬之子要藉師中之宿望庸侈格外之隆畀眷玆華城一方實是仙寢重地天作地設供三路之要衝龍舞鳳飛護萬年之佳氣以日月覲瞻之慕幾切憧憧之此心當雨露沾濡之時每行歲歲之親謁地乃壯勇之外府顧不重歟官是卿相之迭居簡不偶爾矧當城池經始之日尤重居留往欽之才壯億萬鞏固之基政急築斯之績任東南管轄之責誰膺尹玆之音惟卿聲望旣優才猷素著三道之舟師曾毗已知良才四營之笠轂遍經蓋出注意當新邑移設之際嘉乃效勞況舊尹曾莅之譽非卿莫可玆授卿以水原府留守兼壯勇外使行宮整理使卿其益殫心力勉就事功士民勞來之方何異輕車熟路城府保障之要益藉錯節盤根自餘稟裁厥有典例於戲虎符暫解蓋軫所重之有存龍節聊持爭傳前度而今又故玆敎示想宜知悉知製敎李庚運製進
정조 18년
文廟親行酌獻禮時東從享奠酌官吏曹參議金履翼行副司直兪漢謨西從享奠酌官禮曹參議尹行元行副司直金載翼典祀官奉常正金熙朝廟司典籍韓用鐸大殿執尊兵曹正郞洪大協配位執尊副司果尹序東東廡奠酌官副司果成德雨執義尹光普修撰李貞運司僕寺正尹羽烈副校理宋翼孝副司果李遇濟沈奎魯洪秀晩申大尹校理權坪副司果徐有鍊吏曹正郞李元八持平申溆副司果尹益烈正言李東冕廟司典籍蔡弘直西廡奠酌官司成柳河源校理張至顯司諫李顯默獻納金熙采副修撰李相璜沈興永兵曹正郞尹魯東副司果李景溟高宅謙李錫夏朴吉源洪秉臣金熙華尹悌東正言洪樂敏廟司典籍宋應望典儀贊儀李昌郁贊者引儀金東覽李命心謁者引儀任希澤兼引儀尹夔欽贊引兼引儀許㬘李萬羽
정조 18년
甲寅二月二十六日丑時上詣文廟酌獻禮入侍時行都承旨鄭大容行左承旨林蓍喆右承旨徐榮輔左副承旨李益運右副承旨徐美修同副承旨李羽晉記事官徐有聞鄭文始記注官承膺祚洪樂游一提學鄭民始檢校直提學徐鼎修原任直閣尹行任文所讀券官領府事蔡濟恭行副司直鄭民始行副司直金尙集徐鼎修工曹判書具庠行副司直權沈煥之李義弼李鼎揆漢城右尹柳焵對讀官行副司直尹行任吏曹參議金履翼刑曹參議鄭致淳行副司直金履成李庚運洪仁浩兵曹參知尹致性行副司直金載翼修撰李相璜兵曹正郞洪大協尹魯東副司果洪秀晩直講韓致應奉常正金熙朝典籍韓用鐸副司果朴吉源李羲甲前佐郞尹益烈李重蓮吏曹正郞李元八武所考官左議政金履素吏曹判書金思穆行副司直趙心泰參考官行副司直李東稷宣傳官許溟前正言尹悌東都摠經歷安思烈以次隨駕上具遠遊冠絳紗袍乘輿由集春門詣文廟南神門外降輿步過又乘輿詣下輦臺御大次酌獻禮時至通禮跪啓外辦上具冕服詣文廟版位行再拜禮詣盥洗位盥洗詣樽所仍詣文宣王神位前行酌獻禮次詣復聖公宗聖公述聖公神位前行酌獻禮行拜禮敎大容榮輔勉兢益運美修羽晉等曰卿等分詣各廡享所申飭將事俾無怠忽克盡誠敬可也大容等承命分往少頃回奏曰各盡誠敬依下敎善爲將事矣通禮跪啓執畢上還御大次釋冕服改具遠遊冠絳紗袍乘輿上命招入守僕洪五蕃敎曰親臨明倫堂之後始有古風而今番則雖不親臨於明倫堂當賜古風爾其奏古風可也五蕃俯伏奏古風上命賜扇子一柄仍敎五蕃曰爾之前後所得古風爲幾何五蕃曰凡爲五次矣上敎榮輔曰參班儒生之當赴試者由集春門許入事分付可也詣南神門外降輿步過又乘輿入集春門上曰宗宰諸人之進參享班者隨駕後改服入來可也還御春塘臺上曰今若懸題則諸生難以盡意觀科當於開東後懸題以此分付俾諸生知悉試官以下諸臣姑爲權退敎榮輔曰爲念諸生經夜之弊使之持入雨具矣果已一一知委乎榮輔曰依聖敎已知委於諸生矣榮輔曰今番動駕旣由集春門而椽壁頹落處不爲修改事極未安戶曹堂郞竝推考何如上曰依爲之出擧措上入小次諸臣輪回權退
정조 18년
甲寅二月二十六日寅時上御春塘臺謁聖文武科試取入侍時行都承旨鄭大容行左承旨林蓍喆右承旨徐榮輔左副承旨李益運右副承旨徐美修同副承旨李羽晉記事官徐有聞鄭文始記注官承膺祚洪樂游一提學鄭民始檢校直提學徐鼎修原任直閣尹行任文所讀券官領府事蔡濟恭行司直鄭民始行副司直金尙集徐鼎修工曹判書具庠行副司直權沈煥之李義弼李鼎揆漢城右尹柳焵對讀官行副司直尹行任吏曹參議金履翼刑曹參議鄭致淳行副司直金履成李庚運洪仁浩兵曹參知尹致性行副司直金載翼修撰李相撗兵曹正郞洪大協尹魯東副司果洪秀晩直講韓致應奉常正金熙朝典籍韓用鐸副司果朴吉源李羲甲前佐郞尹益烈李重蓮吏曹正郞李元八武所考官左議政金履素吏曹判書金思穆行副司直趙心泰參考官行副司直李東稷宣傳官許溟前正言尹悌東都摠經歷安思烈以次進伏訖上曰文武所試官入就拜位承旨先拜除之可也讀券官蔡濟恭等考官金履素等以次入就拜位行四拜禮以次陞殿濟恭曰侵曉勞動聖體若何上曰一樣矣濟恭曰今日日氣甚好實爲喜幸矣上曰然矣上曰懸題紙持入可也對讀官捧入上命庠鼎修等書賦題文武吉甫賦限午正榮輔益運跪告請宣敎宣敎官奉御題宣敎訖上命宣饌宣醞曰堂上堂下侍衛亦爲均頒可也益運曰今日殿座時文武試官所當一時行禮而武試官趙心泰安思烈屢度催促不卽來待事體所在極爲未安竝推考何如出擧條上曰武所考官先爲開場益運跪啓請宰樞執鼓射員呼名擧子等以次呼名應射上敎濟恭曰此題儒生中似有宿構者矣濟恭曰萬邦爲憲則似有宿構而至於此題非凡人意思之所到也實爲出尋常萬萬矣上曰可無難做之患耶濟恭曰若使實才善做則必有可觀亦可得名作且是生熟立判之題好矣好矣上曰午正之限無乃促迫乎濟恭曰午正前必無未納之券矣上曰卽命呼呈卿等姑爲權退食代可也益運曰今日場中收券夥多畢塡千字尙多委積更從天字塡去之外無他道故敢此仰達矣上曰依爲之益運曰俄於千字畢塡之後以復從天字塡書之意仰達蒙允矣其後所捧又準萬張之數勢將依前稟定自天字輪塡矣上曰依爲之出擧條文始曰小臣雖甚不似敬奉聖諭往傳試所奉命事體何等自別而一所試官初不下階迎送臺監則承旨摘奸亦不禮數而監試官尹行直忽然禮數有違格例敢此仰達矣上曰試官之自尊昧例甚矣臺監之自輕損體極矣勿論過與不及均爲不職況二三所則如式爲之而一所之如此尤豈不駭然乎爾之所奏爲先出擧條事過後試官禁推臺監拿處可也出擧條至午正收券訖命濟恭分劃對讀官仍命考券上曰武所已畢射考官以下退去出榜以入敎讀券官等曰諸試官各自善考無或遺珠晩軸亦爲詳考期得實才好矣濟恭等考券訖命合考坼榜命書傳敎曰今番謁聖科取五人幼學金近淳柳相祚進士徐俊輔金銑李南圭以次唱名呼新來濟恭曰新榜諸人皆是有名稱之實才實爲多幸矣上曰李南圭之呈券於近二萬張再次時字而能得參榜者可謂天數矣濟恭曰花製之一萬五千餘張收券尙云壯矣今此捧券之爲二萬三千餘張尤壯哉至末軸特命一一考券俾無遺珠者臣不勝萬萬欽仰矣昌順曰卽日唱榜之科至末軸考券實是特恩況此二萬餘張收券之一一考試尤是曠古盛擧矣金近淳等以次誦奏科作命退武科孔賢德等竝進前上命以次各奏姓名上曰文科孔胤恒及武科孔賢德呼新來招入可也胤恒賢德進前上曰爾等以孔聖後裔得參是科誠非偶然矣濟恭曰孔姓之文武唱名於同榜非但我東之初有考之史冊亦未之聞焉此實由於我聖上慕聖之化曷勝欽仰之忱上曰陳賀速爲擧行場內諸儒開門出送可也陳賀時至上改具遠游冠絳紗袍百官行禮如儀訖通禮告禮畢上命新恩前導乘輿由靑陽門明光門光德門明政門永淸門交泰門還御便殿命呼新來元子宮侍坐頒賜紬各一疋於諸新恩上曰新恩政事當日爲之出榻敎上命書傳敎曰華城留守差代領相雖請注意之人豈外於熟手況大臣武將須特敎爲之已有定式文宰武將中曾經本府使人擬入上曰右邊捕盜大將出代間左邊大將兼察牌招聽傳敎出榻敎上曰再明日文科殿試處所春塘臺武科殿試處所同爲之出榻敎上曰水原留守待下批當日辭朝出榻敎上曰兵曹判書徐有防推考出榻敎上曰水原留守下批政事新恩政事同爲之出榻敎上曰新除授右邊捕盜大將李漢豐牌招傳授命召出榻敎仍命退諸臣以次退出
정조 18년
行都承旨鄭大容坐左承旨徐榮輔坐右承旨李勉兢坐直左副承旨李益運坐右副承旨徐美修坐同副承旨李羽晉坐直注書徐有聞仕鄭文始仕直事變假注書洪宅柱仕
정조 18년
徐美修啓曰來初一日輪對日次而國忌齋戒相値頉稟之意敢啓傳曰知道
정조 18년
傳于徐榮輔曰今日新恩謝恩處所以便殿爲之侍衛置之承旨待下敎詣閤
정조 18년
傳于李益運曰三司合啓啓語有違格詣臺臺臣竝從重推考
정조 18년
李益運啓曰明日親臨殿試時別侍衛當爲進參兵曹判書徐有防謂有身病將不得入參云卽爲牌招何如傳曰許遞新除授兵判待下批卽爲牌招傳授命召
정조 18년
傳于李益運曰工曹判書具庠爲兵曹判書
정조 18년
以兵曹判書具庠牌不進推考傳旨傳于李益運曰揆以分義豈容如是兵曹判書具庠從重推考更爲牌招違牌勿捧傳旨
정조 18년
兵曹口傳政事副司直徐有防
정조 18년
傳于李益運曰明日殿試時侍臣不可不備員兩司未差之代前望單子入之待下批牌招察任
정조 18년
兩司前望單子入之大司憲洪明浩執義宋翼孝掌令李肇源徐有鍊持平尹悌東李羲甲大司諫林蓍喆司諫崔獻重獻納張至顯正言南履翼鄭晩錫落點
정조 18년
承旨前望單子入之李勉兢落點
정조 18년
兵曹口傳政事副司直沈煥之
정조 18년
持平前望單子入之洪受浩落點
정조 18년
徐榮輔以禮曹言啓曰來三月初十日慈殿恰躋五旬慈宮恰躋六旬合二慶慶科庭試文武科放榜時親臨與權停例何以爲之而處所以何處擧行乎敢稟傳曰當於春塘臺親臨矣
정조 18년
李益運以兵曹言啓曰明日殿座時侍衛禁軍等別將當爲率領而禁軍別將李得濟分所試官進去以二番兼司僕將李孝承兼別將擧行之意敢啓傳曰知道
정조 18년
李益運以備邊司言啓曰卽見京畿監司徐龍輔狀啓則以爲春麰今方始耕而種子不足麰還留庫中量宜加分事請令廟堂稟處矣見今春耕方張麥種不敷宜有闊狹之道依狀請許施而從略均排後據實登聞之意分付何如傳曰允
정조 18년
李益運以訓鍊都監言啓曰今二月二十八日春塘臺親臨庭試文武科殿試時因兵曹節目金虎門軍九十名把摠尹芮基哨官尹範會廣智營軍六十名哨官李徽祚西營軍四十名哨官宋履成率領設布帳外環衛雜人一切嚴禁事畢後各還直所而竝待標信擧行之意敢啓傳曰知道
정조 18년
李益運以御營廳言啓曰今二月二十八日春塘臺親臨庭試文武科殿試時依兵曹節目東營集春營入直軍一哨新營入直軍一哨內各留營直五名餘皆除出入直千摠尹範敍把摠徐有建哨官丁麟泰金鼎猷率領設布帳外排立事畢後各還本處入直而東營集春營入直軍兵待標信擧行之意敢啓傳曰知道
정조 18년
李勉兢以刑曹言啓曰慶科庭試初試文三所今已出榜本曹還接之意敢啓傳曰知道
정조 18년
甲寅二月二十七日卯時上御便殿文武新恩謝恩入侍時行都承旨鄭大容行左承旨林蓍喆右承旨徐榮輔左副承旨李益運右副承旨徐美修同副承旨李羽晉記事官徐有聞鄭文始記注官承膺祚洪樂游檢校直提學徐鼎修原任直閣徐龍輔尹行任藥房提調鄭昌順以次進伏訖上具翼善冠衮龍袍御座引儀唱文武新恩行禮訖昌順等曰聖體若何上曰一樣矣昌順等曰王大妃殿氣候何如上曰一樣矣昌順等曰惠慶宮氣候何如上曰一樣矣上曰文武新恩進前文臣及第金近淳柳相祚徐俊輔金銑李南圭孔胤恒武科出身朴齋坤等以次進前奏職姓名訖命近淳俊輔等誦奏科作時元子宮侍坐文科及武壯元各賜綿紬一匹上曰注書徐有聞還付翰林牌招察任出榻敎上曰一所榜目不書所名及居住當該試官一竝爲先從重推考出榻敎上曰翰苑日會於帳前爲之樂游等承命爲之上曰上番翰林之禮數全不成樣前任翰林徐龍輔尹行任以次禮數可也龍輔等承命如例行日會訖上曰分所考官行司直鄭民始李文源刑曹判書李得臣行副司直徐鼎修吏曹判書金思穆禮曹判書閔鍾顯行副司直趙宗鉉尹師國漢城判尹李致中知訓鍊李敬懋行副司直徐有大行副護軍李得濟爲之參考官行副司直閔昌爀李東稷行副護軍洪仁默申鴻周閔光升林鵬翰兵曹正郞尹魯東校理權坪爲之出榻敎上曰藝文提學鄭民始許遞不過體例飭已施前提學沈煥之敍用仍任前職牌招察任出榻敎上曰藝文提學沈煥之令該曹口傳付軍職出榻敎上曰徐有聞仍任前職牌招察任出榻敎上曰行副司直李勉兢洪仁浩尹行元李喆模朴聖泰假承旨差下出榻敎李益運所啓命召親納自是古規而前兵曹判書徐有防謂有身病使其軍官替納揆以事體極爲未安推考何如上曰依爲之出擧條仍命退諸臣以次退出
정조 18년
甲寅二月二十七日申時上御暎花堂禮房承旨入侍時左承旨徐榮輔記事官鄭文始記注官承膺祚洪樂游以次進伏訖上曰讀券官鄭昌順代大提學洪良浩爲之一兩日淸齋豈有難安之端乎供職之從便疏批旣言牌招申飭膺命省記卽爲修入出榻敎上曰明日武殿試時春塘臺八貫革不老門二貫南中日廳三貫革合二十貫革立之而分所則命官置之考官各二員參考官各二員爲之講則帳前外分設三所而試官則考官二員參考官一員爲之出榻敎命書傳敎曰明日殿試文試之七百之易書難於當日內爲之此則經宿出榜亦可武試之近二千幾皆遐方則曠日滯留其弊宜念欲於明日內多設貫革分所捧講期於出榜儒生則開東前入門開東時懸題武士則待天明開場殿座三嚴寅初三刻留門罷漏後爲之出宮門路春塘臺爲之以此分付又命書傳敎曰當該詣臺臺臣竝遞差命書傳敎曰今因言端知其謁聖書題之謄見又問之竝與榜目而見之云近來法綱雖曰掃地鎖院之文蹟出入一事遵守金石之典猶不敢放倒而今乃毁壞乃爾後弊所關萬萬駭然二三所則已唱名者亦參初試宜從現發之一所而嚴處況傳敎書下入送也政院踏印堅封則場外點畫之流入無非重罪且況不緊文蹟中默無一言受而見之固有不察之失而膽送之應辦官其罪尤難恕當該應辦官焉逭重律特以慶科之故十分參酌令該府拿門施以違制之律禁亂官及監試官亦爲拿處試官則無異首實爲先從重推考命書傳敎曰今聞文衡一兩日雖淸齋別有拘忌無以入來云而違牌旣勿呼望不可不差代時無正卿文任可擬之人在前命官有文任則多有兼行之例讀券官洪良浩之代以正卿中改望卽爲牌招更鼓已深牌去來各別申飭上曰兵曹判書具庠更爲牌招出榻敎命書傳敎曰帳前出牌事體自別而撤漏將近之時始爲入來稽忽甚矣執義宋翼孝龍岡縣令當日辭朝時任縣令遞付京職上曰假承旨李勉兢代前大司諫朴基正差下牌招察任出榻敎命書傳敎曰明日殿座時刻差早侍衛及禁軍挾輦軍罷漏後待令留門時月覲門入之事分付上曰承旨前望單子入之待下批牌招察任出榻敎上曰玉堂未差之代前持平朴崙壽校理除授前獻納洪秀晩修撰除授牌招入直出榻敎上曰持平李羲甲許遞前望單子入之待下批牌招出榻敎上曰執義前望單子入之待下批牌招察任出榻敎上敎榮輔曰諸試官皆於內侍守直房別省記入直而殿試試紙隨其來到卽爲安寶而前期一日來此臨宿者可知予爲所重念多士之至意須體此意善爲擧行也榮輔曰近以試役連爲勞動下情不勝悶迫臣等敢不仰體惕念奉行乎上曰試紙旣置於殿座處所承旨不必如例守直安寶後權退可也承史以次退出
정조 18년
行都承旨鄭大容坐左承旨徐榮輔內閣直右承旨李勉兢坐左副承旨李益運坐右副承旨徐美修坐直同副承旨李羽晉坐直假承旨洪仁浩坐李喆模坐尹行元坐朴聖泰坐朴基正坐注書鄭文始病一員未差假注書徐俊輔仕李南圭仕直事變假注書洪宅柱仕
정조 18년
以協律郞任希厚拿處傳旨傳于李益運曰分揀
정조 18년
吏曹口傳政事以金近淳柳相祚爲兵曹佐郞典籍單柳相祚禮曹佐郞單金銑竝付事承傳
정조 18년
注書徐有聞陞六代徐俊輔爲假注書注書鄭文始病代李南圭爲假注書
정조 18년
兵曹口傳政事副司果單徐有聞
정조 18년
吏曹口傳政事別兼春秋單徐有聞
정조 18년
李益運以兵曹言啓曰今此殿試敎是時直赴殿試奉承傳人哨軍姜德尙等五百七十九人直赴會試奉承傳人保人金潤福等五百四十八人等隨其掛單依例許赴於今日殿試之意敢啓傳曰知道
정조 18년
李勉兢以御營廳言啓曰宿衛法意內外無間而今二十七日中日本廳東營集春營入直將官等錯認內中日之循例擧行率領軍兵如例試放於南小營矣外各營軍兵之中日出試只憑內中日行否而今乃錯認擧行極爲驚駭臣不勝惶恐待罪而不可置而不論監試中軍李應爀汰去東營哨官丁麟泰集春營哨官李守麟新營入直敎鍊官權有經竝決棍汰去以懲日後何如傳曰允卿則推考哨官將校決棍懲礪可也
정조 18년
甲寅二月二十八日卯時上御春塘臺親臨慶科庭試殿試入侍時行都承旨鄭大容左承旨徐榮輔右承旨李勉兢左副承旨李益運右副承旨徐美修同副承旨李羽晉假承旨洪仁浩朴基正李喆模尹行元朴聖泰假注書徐俊輔李南圭記事官洪樂游徐有聞讀券官行中樞府事金憙戶曹判書沈頤之行副司直李義弼對讀官吏曹參議金履翼副司直尹行任南公轍弘文館副修撰李相璜兵曹正郞洪大協考官行判中樞府事朴宗岳知中樞府事鄭昌順行司直鄭民始李文源行副司直徐有防刑曹判書李得臣行副司直徐鼎修吏曹判書金思穆禮曹判書閔鍾顯行副直趙宗鉉尹師國漢城判尹李致中知訓鍊李敬懋行副司直徐有大李漢豐行副護軍李得濟參考官閔昌爀李東稷刑曹參議鄭致淳副護軍洪仁默申鴻周閔光升林鵬漢校理權坪宣傳官許侙訓鍊院副正李潤默李熙燮以次入侍上具翼善冠衮龍袍御大次文武試官行禮訖憙宗岳昌順民始等曰連日勞動聖體若何上曰一樣矣憙等曰王大妃殿氣候何如上曰一樣矣憙等曰惠慶宮氣候何如上曰一樣矣大容曰殷山幼學康趾孝以三日製給分初試恩賜應試時換呈同接試券不得錄名於庭試榜故將無以赴殿試云論以科規固宜坐停而事出無情敢此仰達矣上曰付之榜尾可也上命頤之義弼書賦題君曰卜爾萬壽無疆訖益運跪啓請宣敎宣敎官跪受懸題訖上曰文試官姑爲權退武所分所捧講試射可也勉兢跪啓請宰樞執鼓擧子呼名上命書傳敎曰延興直派復出科甲理不可誣也昨年謁穆陵顧語領相猶不任感昔之忱今於延興嗣孫堂內至親之登第豈無志感之擧記昔驪陽家奉祀孫登第也特除同副承旨戴花謝恩此家人之出身豈用常例新及第金銑禮曹佐郞爲先加設單付使之明日謝恩仍於明日延興府院君懿愍公府夫人盧氏內外祠版致祭祭文親撰獻官領相進去而香官齎傳領相則先爲進去事遣史官傳諭又命書傳敎曰柳文忠之經綸事業婦孺之所知近日爲閱築城方略遺集在案頭諦看其書益知其人際此此家奉祀之孫大闡若有所相者然雖因魁券之有命批降付第二豈可無記念之擧乎新及第柳相祚典籍爲先單付故領議政文忠公柳成龍家遣承旨致祭上曰武所分所考官沈頤之代行司直鄭昌順爲之出榻敎上曰武所參考官尹魯東代文所對讀官洪義浩進去出榻敎上曰翰林徐有聞出六令該曹口傳付司果出榻敎上曰兵曹參知兪漢寧假承旨差下出榻敎命書傳敎曰新榜旣出翰圈唱榜翌日爲之事分付勉兢曰唱榜翌日翰圈爲之事命下矣前待敎徐有聞旣已陞六別兼春秋令該曹口傳啓下待下批牌招以爲備員擧行之地何如上曰依爲之出擧條勉兢曰門鑰事體何等嚴重今日集春門留門命下之後承旨俱不在院而院吏私自出給司鑰徑先放鑰有乖法意大關後弊院吏自本院推治司鑰從重科罪何如上曰依爲之司鑰事過後令攸司嚴治可也出擧條勉兢曰親臨試士何等盛擧咫尺帳殿尤當敬謹而武科參考官申鴻周李塘考榜之際語聲喧聒有駭瞻視竝從重推考何如上曰依爲之勉兢曰殿座樂作自有其時不可進退而今日殿座作樂每不趁時大乖朝儀當該協律郞所當重勘而本院請推之外無他可施之罰何以爲之而典樂令攸司科治何如上曰依爲之協律郞事過後拿處可也出擧條兵曹判書具庠曰額外壯勇衛金煐壬子十二月十二日待唱榜直付宣傳官癸丑八月十八日親臨春塘臺本營秋等試射時鐵箭一矢一百五十步二矢一百五十三步三矢一百五十步除職後陞敍癸丑十一月初六日本營今癸丑年大比較時柳葉箭貫一中邊二中唱榜日宣傳官加設口傳直擬同日鐵箭一矢一百五十二步二矢一百五十二步三矢一百五十步宣傳官後直付承傳窠事奉承傳矣參上宣傳官南衡重代口傳直擬仍付承傳窠擧行事分付該廳何如上曰依爲之李石求聞已陞六勿爲作窠仍其窠陞六待陞實差代可也出擧條庠曰今日殿座時本曹郞廳侍衛及各差備當爲分排而佐郞崔時淳受由下鄕佐郞一員有闕未差無以推移何以爲之乎上曰改差令該曹口傳差出可也出擧條榮輔曰今日收券中有誤以十一張同作一軸者而一張則不塡字號科體雖嚴此非擧子之罪則恐不當以違格論姑爲仍貫於元軸而當該收券官不可無警推考何如上曰依爲之出擧條上命書傳敎曰今榜直赴中李奭祚年爲八十二今日新恩政先付典籍事分付政廳又命書傳敎曰新恩政事當日爲之又命書傳敎曰親政時兩官汗漫百餘度安寶猶有陞品之典以單官昨旣達宵今又竟夕七百之券不知爲幾千處安寶況慶科試券乎入侍尙瑞院官員鄭世淳今日新恩政六品遷轉假官武弁之非其職而空勞可知其彀麻臂軟問名來朔朔射特爲許免上敎益運曰直赴人於帳前捧券其餘分坐於壯元峯集春門內各令收券而禁其互相往來下隷亦勿攔入可也武所講射畢通禮跪啓請禮畢上乘輿由明光門光德門明政門永淸門交泰門還內諸臣以次退出
정조 18년
甲寅二月二十八日酉時上御便殿科次入侍時左承旨徐榮輔右副承旨徐美修記事官鄭文始假注書徐俊輔記注官洪樂游徐有聞讀券官行判中樞府事金憙戶曹判書沈頤之行副司直李義弼對讀官吏曹參議金履翼副司直尹行任南公轍副修撰李相璜以次進伏訖上曰此科卽慶科異於他科試官詳細考閱俾無遺珠之歎可也命憙等考券少頃上命宣饌宣醞上曰今則非但夜漏之已闌慶科事體與他有別不可草草考閱卿等姑爲權退待天明更考可也上敎榮輔曰命官及試官則於知彀官廳省記入直承史亦於近處從便入直而試券所在處雖是殿內不可無承史各一員輪回守直縫尾官査同官枝同官亦令輪回守直可也仍命退諸臣以次退出
정조 18년
行都承旨李冕膺坐左承旨李勉兢坐右承旨洪仁浩坐直左副承旨徐美修坐直右副承旨李羽晉坐同副承旨李鼎德坐注書鄭文始仕一員未差假注書李弘達仕直事變假注書洪宅柱仕
정조 18년
李羽晉啓曰大司憲洪明浩執義尹序東掌令徐有鍊李肇源持平尹悌東洪受浩呈辭監察茶時之意敢啓傳曰知道
정조 18년
傳于李勉兢曰傳旨承旨馳詣宗廟景慕宮奉審摘奸以來
정조 18년
以御營廳習陣單子傳于李羽晉曰後日次爲之
정조 18년
李勉兢啓曰前假注書李弘達仍察廳任何如傳曰允
정조 18년
以庭試初試文一所試官李家煥南公轍李肇源南履翼禁推傳旨及監試官尹行直拿處傳旨傳于李勉兢曰分揀
정조 18년
有政吏批判書金思穆參判黃昇源參議金履翼左承旨李勉兢進以徐有防爲工曹判書尹弘烈爲刑曹參判洪良浩爲判義禁李命植爲司宰提調沈煥之爲司譯提調鄭好仁爲氷庫提調具庠爲軍器提調安廷善爲吏曹佐郞鄭世淳爲司饔主簿都監提調具庠禁衛提調具庠御營提調具庠以上竝單付典籍權晙李奭祚司䆃主簿李石求大司成鄭大容以上竝單付
정조 18년
兵批判書具庠進參判林濟遠入直參議兪漢寧參知尹致性病右副承旨李羽晉進以崔完鎭宋星宇朴有慶朴時彦崔處仁李斗去非韓處大金瑞國劉宗喆金尙渭金聖彦曺允臣鄭英昌鄭元周崔齊昊李仁伯白進弘孫福萬黃東弼嚴鳳李萬善趙宜陽李厚根金載璜金鎭業爲僉知副護軍尹光普李顯默姜文會趙章漢副司直朴基正金熙采申溆李瑞朝李羲甲副司果李東冕洪樂敏鄭魯榮崔性烈以上竝單付
정조 18년
傳于李勉兢曰都承旨左承旨左副承旨許遞前望單子入之待下批牌招察任
정조 18년
承旨前望單子入之李冕膺洪仁浩李鼎德落點
정조 18년
兵曹口傳政事副司直鄭大容徐榮輔
정조 18년
以全羅監司李書九老人狀啓傳于徐美修曰明日政官牌招開政下批
정조 18년
以全羅監司李書九老人狀啓傳于徐美修曰明曰同爲下批
정조 18년
徐美修以吏批言啓曰侍從臣父年七十人每於歲首抄啓加資而新有應推恩人雖非歲首亦爲抄啓加資事載在法典矣侍從臣父年七十人別單書入之意敢啓傳曰知道
정조 18년
李勉兢以壯勇營言啓曰本營左司右哨軍兵等今已準二朔立番來三月初一日放送之意敢啓傳曰知道
정조 18년
兵曹判書具庠疏曰伏以臣於再昨伏奉傳敎下者以臣爲兵曹判書臣聞命感惶繼之以震懍莫知措躬之所也噫臣身之幾危復全不啻九死十生是誰之賜也得一溫音荷一寵典輒必九頓攢祝雙淚無從者誠以臣畏約之情獲被眷顧之渥卽是臣再生之秋也豈徒感激恩數而然哉臣家之五世登筵曾孫科慶人或謂之以臣父之福命數所關而殊渥曠絶於優老試券傳玩於一世瞻聆聳動咸稱異事者亦誰之賜也屢下無前之褒荐軫飾喜之念闔門聚首和氣滿室者誠以臣疎逖之家非常之眷至及於子孫也豈爲稚兒之登第而然哉由前由後而跡臣遭遇則自古及今人臣之得此於君父者復有如臣者哉所謂欲報之德與天無極者猶屬歇後語湯火不辭隕結是矢者卽臣八字符而秖緣臣性本迃滯知又寡陋弱植獨行動輒瘡疣未效涓埃之酬徒貽則哲之累是天則憐之而臣自負之也天則培之而臣自覆之也每念到此不覺隱痛雖在閑司漫職尙患無以堪當未知更有何事無知妄作惴惴然如集于木況如中權之任至重且要者乎噫臣之此生此身已非己有矣固當夷險燥濕唯上所命雨露霜雪唯天是聽豈敢爲身謀爲家計哉只是昏昧之識遲鈍之才終不得仰塞聖心裨補萬一則其爲辜負之罪有非他人之比如無人非宜有鬼責此乃必然之理已試之驗所以要津一路視作鐵限者區區苦心非出飾讓如其不然則遭太平之世事聖明之主如形之影如風之草卽人臣之至願前輩之所重況臣之於殿下受恩何如受知何如而顧以何心敢復逡巡也哉暫膺亦緣怵義仍冒斷無是理今如略入文字仰控崇聽字字肝膈斷斷無他至於銓銜之難協物情貞疾之難於趨走有不暇言伏乞聖上俯諒由中之懇特垂體下之政亟許鐫免以全微諒千萬辛甚云云答曰省疏具悉卿其勿辭行公
정조 18년
甲寅二月二十九日卯時上御便殿科次入侍時行都承旨鄭大容左承旨徐榮輔左副承旨李益運右副承旨徐美修記事官鄭文始記注官洪樂游徐有聞一提學鄭民始讀券官行判中樞府事金憙戶曹判書沈頤之行副司直李義弼對讀官吏曹參議金履翼行副司直尹行任南公轍副修撰李相璜諸臣以次進伏訖憙曰夜間聖體若何上曰一樣矣憙曰夜來得甘澍當此慶科有此甘澍者天心可見亦豈偶然實爲欣忭矣上曰稍待之餘得此甘澍誠亦萬幸矣憙曰潤物細霏牟麥可占豐登矣上命憙等考試券命書傳敎曰今番慶科文科取十人上命先考直赴試券賜御批命憙書等第上曰科賦之協韻前有鄭奉朝賀出擧條定式事雖是慶科程式不可不嚴雖一句若是落韻則自歸違格對讀官一員詳考合考試券可也履翼承命査考合考券之協韻者只四張上曰然則諸試官於落軸中限數百張更爲分考可也憙等承命更考取柳台佐等十人上曰元榜與直赴合爲四十九人七八十歲老儒試券中考出一張特爲賜第以補五十人之數可也憙等更考老人試券取韓景琦一人上曰其餘老儒試券中六人文體亦多可取且七八十老儒之自作自書亦爲稀有之美事不可使空勞而見屈矣皆書三下等各賜進士可也命書傳敎曰今榜取人定以十人而幼學張聖佐以八十二歲老人自作自書文氣遒健可謂王之吉士國之瑞物特爲賜第付之額外又命書傳敎曰今番慶科初試入格殿試又爲入格三下等老人中幼學林星鎭年八十一幼學金振九權台應李德源張志憲嚴以愼等六人年皆七十以其額數之夥然不能一體賜第特付明春監試如入於壽資者待唱榜施行事分付其餘生員趙宜錫李厚根金載璜金鎭業僉知今日政加設擬入在鄕者使謝恩後還家憙等曰今此慶事初有之盛擧臣民歡忭容有其極億萬年無疆之休於斯爲盛而慶科之均霑八路亦非偶然莫非聖化攸曁益不勝忭祝之忱矣上曰元榜十人及韓景琦皆令入侍有聞承命出傳呼柳台佐等新來訖上敎聖佐等曰爾等各奏年甲居住可也聖佐曰臣年今爲八十二歲而居在鳳山矣韓景琦曰臣則爲七十七歲而居在長水矣上曰爾等之筋力如何聖佐曰寢食姑無所減矣景琦曰臣於上京時徒步而來也上曰爾等年老之故不爲塗墨令戶曹各給糧米錢布還鄕時亦令各邑給馬而宴需之具申飭於各其道伯元子宮侍坐特賜聖佐景琦各一匹綿紬景佐等曰臣等以遐土賤品猥荷殊恩無以仰答只願仰獻臣等之年甲區區之祝也上命退諸臣以次退出
정조 18년
行都承旨李冕膺坐左承旨李勉兢坐右承旨洪仁浩坐左副承旨徐美修坐右副承旨李羽晉坐直同副承旨李鼎德坐直注書鄭文始仕一員未差假注書李弘達仕直事變假注書洪宅柱仕
정조 18년
李鼎德啓曰御營廳將官來言今日本廳軍兵日次私習云矣敢啓傳曰後日次爲之
정조 18년
以濟州御史沈樂洙狀啓受宴老人開錄事傳于李鼎德曰老人受宴者依例加資今番壽職當爲加資者亦爲下批如是則八十以上當爲疊資依此知悉下批此意回諭于御史而如有未入於此狀本者卽爲修啓七十以上偕老者亦爲區別修啓事回諭
정조 18년
有政吏批判書金思穆進參判黃昇源進參議金履翼進右副承旨李羽晉進以權恢爲左尹徐有臣爲同義禁李義弼爲同春秋李集箕爲長興主簿趙翼鉉爲義盈主簿李根爲尙瑞副直長幼學申今加通政侍從臣父申光岳父加資事承傳學生李衡臣贈吏參例兼同知李熙輔考閔致謙爲宗廟副奉事左尹柳焵右尹權恢
정조 18년
兵批判書具庠進參判林濟遠入直參議兪漢寧參知尹致性病同副承旨李鼎德進以柳鼎周爲同知以朴文赫禹洪敍金任集尹喣李爀金聲運鄭僖趙鳳章爲加設同知以趙相抃洪夏雲李斗圭朴大觀朴弼權承允宅爲加設僉知僉知尹載厚金鴻潝單付
정조 18년
李鼎德以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
甲寅三月初一日辰時上御便殿都承旨左承旨入侍時行都承旨李冕膺左承旨李勉兢記事官鄭文始記注官金良倜洪樂游以次進伏訖上曰進士入格人呼新來文始承命呼進士林星鎭等新來進前上曰爾等年各幾何居在何邑耶星鎭曰臣則年爲八十一而居在長連矣振九曰臣則居在文化而年今七十八矣允應曰臣年七十有三而居在安山矣德漢曰居在韓山年爲七十二歲矣志憲以愼等曰臣等生長京中而年今七十矣上曰爾等俱以七八十老儒其能自作自書極爲可嘉大科則自有定額不得賜第而特賜進士宴需令各該道臣及戶曹從優賜給爾等還鄕好在待明春上來應榜可也勉兢曰計其年紀合爲四百四十餘歲壽域之盛古今稀有之慶矣元子宮各賜白紬一匹星鎭等以次祗受齊奏曰臣等不惟爲觀科而來値此無前慶科之時兼爲覲光而來矣偏被優老之特恩得忝好科又復昵侍咫尺之天仰瞻元子宮侍坐至蒙紬匹之頒賜區區歡忭尤爲萬萬臣等以臣等諸人年甲敢此獻壽仍傴僂而拜上命退諸臣以次退出
정조 18년
行都承旨李冕膺坐直左承旨李勉兢坐右承旨洪仁浩坐左副承旨徐美修坐直右副承旨李羽晉坐同副承旨李鼎德坐注書鄭文始仕直一員未差假注書李弘達仕事變假注書洪宅柱仕
정조 18년
李勉兢啓曰來初五日朝參日次而國忌正日相値頉稟之意敢啓傳曰知道
정조 18년
李羽晉啓曰判義禁洪良浩除拜後過三日不爲出肅依定式推考警責仍卽牌招察任何如傳曰允
정조 18년
洪仁浩啓曰卽者校理朴崙壽謂有情勢陳疏徑出原疏以齋日纔已退却矣所當直捧禁推傳旨而此與無端徑出有異推考警責仍卽牌招何如傳曰允
정조 18년
傳于李鼎德曰軍士房承旨入侍
정조 18년
傳于李鼎德曰同副承旨入侍
정조 18년
以刑曹判書李得臣初度呈辭傳于李鼎德曰許遞前望單子入之
정조 18년
刑曹判書前望單子入之李在學落點
정조 18년
兵曹以申㬚爲御營中軍
정조 18년
以濟州御史沈樂洙狀啓綸音頒布文武試才定行諸般擧行形止復命時當爲條列書啓事傳于李勉兢曰爾行利涉民情恃以爲慰大抵言語文字猶能感人若是耶諸般弊瘼便宜釐革俾島民得以樂生安業設倉一款許令廟堂稟處雖非船粟足可濟活則陸民之賴而息肩亦甚幸也然此時守宰若付生手何以弛宵旰遠顧重溟之念乎以爾陞拜牧使除朝辭察任政官卽爲牌招開政下批文試試券待上來科次下送而島中人士咸願建閣妥奉御題爾旣不煩民力而營始云入格試券魁作令外閣印送此意竝須知悉今番慶科以廣慶之意問本島儒武上來者欲爲別試矣只有閑良一人屢試未能入格特付禁旅輪直殿廊量給料米使之更觀來年慶科武擧人賜第者與文試入格人趙明春上送以爲同時唱名之地爾今陞拜所佩密符以前牧使祗受者仍佩俾除奉命使行往來廚傳之弊前牧使罪狀觀於爾之論列益知其所不知朝廷之差送牧守撫摩民人意在於分憂則渠亦人耳焉敢若是之不畏愼乎賙賑之政無狀尤莫甚爾所謂事事不誠件件無實云者誠着題無論邂逅與否捐瘠之夥然看來驚心又無論謬例有無賑口之虛錄是可忍乎且況爲島民除弊條件中最先頒令者卽御極初蠲貢事也其中切大全鰒之永除其時下敎果何如而渠敢托以用於京中求請不但勒徵大品乃求無穴之鰒致此無告之籲天無從者寧不痛惡外此雜犯猶屬餘事前牧使李喆運待其拿來令該府爲先除尋常嚴刑取招期於照法嚴繩島中校吏之助虐剝民之類爾其大張威儀會大小民人事關軍政者回示嚴棍事關民情者別般嚴刑竝卽照法重治爾將此意宣布島中梁哥士人事雖曰稱冤不爲無理謀陷不可證成云而與臺臣旣有隨問强答之則不可以皆非虛言恕其罪爾其更加嚴處昨歲饑荒殿屎如許旣聞之其若諉罪於無狀之牧守則其恥甚於罪歲大抵牧守之不得其人卽亦朝廷之責也爾其就塡壑最多處聚集孤兒寡妻設壇操文以酹之擧行後形止狀聞歲功之成多在於人力之勤勵見今土脈瀜解東作將始殫誠勸課盡力畎畝俾來牟有萬億及秭之喜事回諭
정조 18년
以濟州御史沈樂洙狀啓前濟州牧使李喆運諸船罪狀按覈馳啓事傳于洪仁浩曰無狀若此此狀本下廟堂時原任大臣輪示後仍下該府以爲發問目取招之地
정조 18년
以濟州御史沈樂洙狀啓設賑時監色等待按覈竝當捧供以聞事傳于洪仁浩曰此狀啓一體輪示後付之該府發問目取招
정조 18년
以濟州御史沈樂洙狀啓武士試才入格者開錄馳啓事傳于李羽晉曰今番則卿旣仍任爲牧使矣直赴會試之類何必上送以貽往來之弊乎以柳葉箭一巡更爲試取二分以上入格人一竝直赴殿試以其姓名後錄登聞事下諭于牧使
정조 18년
以濟州御史沈樂洙狀啓三邑饑民接濟之策論理狀聞事傳于李勉兢曰爲島民之頷顑則陸民轉輸之勞有不暇顧恤今見爾狀本雖不船粟猶可排比云悉心接濟無負特畀之意事回諭
정조 18년
李冕膺以禮曹言啓曰卽接宣陵參奉所報則今此寒食祭享兩官當爲備員將事而直長朴興緖時在忠淸道淸州地未及上來云莫重祭享兩官不可不備在外直長朴興緖今姑改差其代卽令該曹口傳差出以爲備員將事之地何如傳曰允
정조 18년
有政吏批判書金思穆參判黃昇源參議金履翼右副承旨李羽晉進啓曰濟州牧使沈樂洙今日政當爲下批而時無加資之命何以爲之敢稟傳曰依例加資可也
정조 18년
再政吏批以兪漢雋爲金浦郡守林性運爲南平縣監顯隆園令金魯敬濟用主簿洪後榮相換濟州牧使單沈樂洙今加通政加資事承傳以申夔相爲宣陵直長
정조 18년
兵批判書具庠參判林濟遠病參議兪漢寧入直進參知尹致性同副承旨李鼎德進副司直李得臣單付
정조 18년
李冕膺以禮曹言啓曰卽接英陵令所報則本陵寒食祭享受香隔日而新除授參奉嚴思健身病猝重令今方入直受香無人云參奉嚴思健今姑改差其代令該府口傳差出以爲受香之地何如傳曰允
정조 18년
吏曹口傳政事以趙鎭順爲英陵參奉
정조 18년
以全羅監司李書九狀啓進上石首魚限內不得封進惶恐待罪事傳于李鼎德曰勿待罪事回諭
정조 18년
以忠淸監司李亨元狀啓兵使李潤國限內捉賊罷狀一款不敢遽議令廟堂稟旨事傳于李勉兢曰限內捉得勤榦可尙論罪一款分揀事回諭
정조 18년
以忠淸監司李亨元啓本罪人尹君錫忠州牧到配事傳于洪仁浩曰雖甚猥越係是四件內事放送事回諭
정조 18년
以統制使申大顯啓本金海等邑反逋各穀未捧夥然不善檢飭惶恐待罪事傳于李勉兢曰勿待罪事回諭
정조 18년
洪仁浩以義禁府言啓曰咸鏡監司金華鎭狀啓內明川前府使林秉遠罪狀令攸司稟處事啓下矣林秉遠今方待命卽爲拿囚之意敢啓傳曰今日捧供可也
정조 18년
洪仁浩啓曰卽者義禁府都事來言時囚今日捧供事命下而判義禁洪良浩同義禁柳誼徐有臣未肅拜只有同義禁柳焵不得開坐云未肅拜禁府堂上竝卽牌招以爲開坐之地何如傳曰允同義禁柳誼許遞前望單子入之待下批牌招開坐判義禁先開坐淸齋後謝恩李喆運則狀啓旣有輪示大臣之命連値齋日過唱榜後擧行姑爲嚴囚事分付
정조 18년
同義禁前望單子入之李得臣落點
정조 18년
李冕膺以弘文館言啓曰本館下番無他推移之員不得已以上番姑降入直之意敢啓傳曰知道
정조 18년
李冕膺以吏曹言啓曰今此宗廟各陵殿宮園墓寒食祭獻官諸執事當爲磨鍊而老病公故外實無推移分排之路刑官及司饔院官員依近例通融塡差之意敢啓傳曰知道
정조 18년
李羽晉以禮曹言啓曰大報壇祭享每年三月上旬內擇日擧行事定式矣吉日令日官池景喆推擇則來三月初十日爲吉云以此日定行而初雖以親祭磨鍊亦多有攝行之例今番則何以爲之乎敢稟傳曰遣大臣攝行可也
정조 18년
李冕膺以禮曹言啓曰敬陵昌陵碑陰記添刻當以後面空處爲定而前頭或有修改時一體告由後始役事昨年四月二十日入侍臣有所稟達蒙允矣今此寒食節享兩陵有兼告修改之節陰記添刻之役一體告由後擧行乎敢稟傳曰依此爲之可也
정조 18년
李勉兢以兵批言啓曰新除授美錢僉使李寅伋年過七十宿病添劇時月之內實無赴任之望呈狀乞遞老病旣如是則不可强令赴任依例罷黜何如傳曰允
정조 18년
李勉兢以御營廳言啓曰本廳千摠李栢然徐有秉把摠徐有建身病甚重勢難察任竝卽改差何如傳曰允
정조 18년
疊李勉兢以御營廳言啓曰本廳千摠李栢然徐有秉把摠徐有建身病甚重勢難察任竝改差何如傳曰允
정조 18년
李勉兢以御營廳言啓曰謹依本廳將官等請罪草記批旨哨官丁麟泰李守麟敎鍊官權有經等各決棍十五度懲勵之意敢啓傳曰知道
정조 18년
甲寅三月初二日辰時上御重熙堂都承旨入侍時行都承旨李冕膺記事官鄭文始記注官金良倜承膺祚以次進伏訖上曰右承旨入侍出榻敎良倜承命出與右承旨洪仁浩偕入上命書傳敎曰承旨房仍都承旨爲禮房左承旨爲兵房右承旨爲刑房上命冕膺書代押單子命仁浩書公事判付訖上曰時囚皆令今日內捧供事分付可也仍命退諸臣以次退出
정조 18년
甲寅三月初二日未時上御重熙堂軍士房承旨同副承旨入侍時左承旨李勉兢同副承旨李鼎德假注書李弘達記注官金良倜承膺祚以次進伏訖上曰今番老人加資寔出於廣慶尊年之義也吏兵曹諸吏輩以此酬應不得少歇日事督急廣慶之意不可如是迫促矣加資下批過科擧後爲之使之少須休息可也上敎鼎德書濟州御史狀啓判付後命退承史以次退出
정조 18년
行都承旨李冕膺坐直左承旨李勉兢坐右承旨未差左副承旨徐美修坐直右副承旨李羽晉坐同副承旨李鼎德坐注書鄭文始仕直一員未差假注書李弘達仕事變假注書洪宅柱仕
정조 18년
藥房提調鄭昌順副提調李冕膺啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 18년
李勉兢啓曰禮曹判書閔鍾顯依下敎來待矣傳曰入侍
정조 18년
傳于李勉兢曰該房承旨禁推
정조 18년
傳于李勉兢曰京畿監司推考
정조 18년
李鼎德以賑恤廳言啓曰中部衣廛契任長金長弼今月初二日本洞路傍得二歲遺棄男兒同里居良女金召史欲爲收養南部鑄字洞任掌金億世今月初二日本洞路傍得二歲遺棄男兒同里居良女李召史欲爲收養貧不自食皆願受料告于本部自各該部同日牒呈故依節目倂爲給料使之乳養之意敢啓傳曰知道
정조 18년
徐美修以刑曹言啓曰因內醫院提調鄭昌順所啓羅蔘領納審藥嚴杖定配事命下矣審藥崔晃嚴杖一百後平安道龍川府定配所卽爲押送之意敢啓傳曰知道
정조 18년
義禁府啓目明川前府使林秉遠原情云云問目內辭緣泛稱遲晩刑推得情何如判付啓凡失囚之罪各有期限是如乎渠於未滿限之前因特敎經遞則不可直勘以當律爲先公罪勘放更定期限如不捉納時府使亦爲拿問處之不能檢飭緝捕之兵使亦令道臣狀請勘罪爲良如敎
정조 18년
甲寅三月初三日巳時上御重熙堂禮曹判書同成均大司成入直閣臣入侍時行都承旨李冕膺左承旨李勉兢記事官鄭文始記注官金良倜承膺祚同成均鄭昌順徐有防禮曹判書閔鍾顯大司成鄭大容檢校直閣徐榮輔以次進伏訖上敎昌順等曰日昨禮曹草記以御考試券事有所下敎卿等見之乎昌順等曰伏見而聖敎至當御考事體與他自別而與試官所考混用數十次御考試券一經會試則自在勿施之中事極如何矣上曰昨有下敎欲詢問於館堂禮判而定式矣大抵此事宜有一番變通之道矣昌順等曰若以此定式則在儒生輩亦爲多幸矣榮輔曰昨因禮曹草記批旨有御考初試之類一番計除一次雖有十度初試許赴十次會圍之敎矣御考時各年恩賜初試儒生姓名今方考出於本閣榜彙及四館謄錄而計次許赴旣出異數科場法條亦係至重其在嚴科規重事體之道不可無一定之式臣意則此後御考頒下後直赴及給分人略倣直赴帖之規自本閣隨卽成給帖文亦自本閣禮曹各爲成置案冊而今番慶科以前御考恩賜初試人皆屬令前自後科計減事亦當依今日筵中下敎擧行矣帖文今方成給其中累爲初試者每次成給一帖以爲一科輒用一帖過科後來納帖文以爲自本閣爻周後啓稟一依殿試直赴帖例爲之恐合事宜館堂禮判今皆登筵下詢處之何如上曰館堂禮判各陳所見可也同成均鄭昌順徐有防大司成鄭大容等曰御考事體與他自別而一赴會圍混同勿論終涉未安日前聖敎誠爲至當今此閣臣之區別次數出帖憑考之說果有條理以此成節目遵行恐合事宜矣禮曹判書閔鍾顯曰儒券御考實是稀闊之盛擧則今此閣臣館堂之所奏誠爲得宜恐當依此擧行而來頭御考初試儒生之赴會圍者以赴擧之意納帖文於內閣則自內閣憑考後知委臣曹以爲許赴之地而若不關由內閣則竝令勿施尤似完備矣上曰皆依諸臣所奏爲之可也出擧條鍾顯曰今番謁聖榜目孔胤恒本貫書以曲阜事有下敎矣胤恒旣以此書塡榜目則諸孔氏之凡爲先聖之後者似當一體施行以此出擧條知委俾無異同何如上曰依爲之出擧條昌順曰嶺南每年封進羅蔘漸不如古膠糊相付山家相混品樣之劣下已無可言而奸弊之層生誠爲可駭今春等納羅蔘當爲二斤其中僅僅捧納者只是七兩五錢而此亦舊儲幾盡目下所用不可不預待故所捧之蔘亦非極品不得不捧納者也且聞近來外以山蔘之皮糊縫內以家蔘之枝塡充者有之今日擇捧看品之際亦多膠付糊封之痕輪審之際自致析痕故詳細見之則決非元蔘明是塡補者御藥所用事體嚴重前後關飭不啻申明而道臣猶不能十分擇封品劣見退若是夥然巧僞弄奸猶復如前其不善封進之罪當自本院草記論罪而若其奸僞之日滋道臣亦難照察此後若有糊縫膠付塡充亂眞之弊該營看品審藥及該邑貿蔘醫生關問本營捉致刑曹各別嚴刑遠地定配之意出擧條知委申飭何如上曰依爲之御藥事體非但嚴重況殿宮進御所用專靠於此則屢飭之下一味品劣揆以國體萬萬駭然一倂退捧使之寬限改色復或如前當該道臣施以卽其地勿限年竄配之典道伯若能誠勤豈有是也況所用之所重何如則豈待飭敎而動念乎尤爲無狀者是道伯之無異故犯也然品之優劣外此奸僞雖道伯亦何以盡知審藥等處置事依卿所奏施行今番領納之審藥爲先令該曹嚴杖定配年前亦有嚴飭者若或藉此退捧更徵於民間則守令之隨現重勘姑無論道伯當加等嚴處以此意一體措辭嚴飭可也出擧條冕膺曰五享享官分排塡差每多苟艱曾有蔭官堂上堂下中曾經牧府使人通融塡差之敎矣此後則令該曹抄出付軍職循例塡差事定式施行似好故敢此仰達矣上曰依爲之冕膺曰寒食祭享時光陵恭陵順陵長陵永陵諸執事以隣近守令及畿驛察訪塡差事曾有下敎而以無文跡之故該曹眩於擧行云此後則依下敎定式施行何如上曰依爲之正至端午秋夕如値苟且亦爲草記通差可也出擧條命書傳敎曰禮房承旨馳詣懿昭墓奉審摘奸以來上曰王大妃殿進御加味參夏湯一貼煎入事出榻敎勉兢曰御考初試人旣因閣臣陳達成給帖文事定式施行臣意則試考直赴給分人亦當有帖文矣武科則無論直赴殿試會試人榜出後自本院出給帖文自兵曹成置案冊臨科憑準許赴而獨於文科初無文蹟之可考任其赴試恐有違於嚴科規之道況今御考初試出帖文之後試考初試尤不可異同直赴殿試人不如武科之人數多雖不必擧論自今爲始直赴會試及給分人一依內閣帖文例自本院一一成給禮曹成置案冊每當赴試之時使之納帖文於禮曹以爲憑考之地如有有實故未赴者依元榜初試陳試之例京則呈于禮曹鄕則呈于本官轉報巡營報于禮曹自禮曹別修成冊啓下許赴後科過科後已赴擧帖文自禮曹亦爲來納本院以爲爻周後啓稟事亦爲定式施行恐合事宜故敢此仰達矣上曰依爲之如濟州等別遣御史試取直赴殿試者亦爲成給帖文可也出擧條仍命退諸臣以次退出
정조 18년
行都承旨李冕膺坐直左承旨李勉兢坐右承旨徐美修坐左副承旨李羽晉坐直右副承旨李晉秀坐同副承旨李鼎德坐注書鄭文始仕直一員未差假注書李弘達仕事變假注書洪宅柱仕
정조 18년
傳于李冕膺曰禮房承旨入侍
정조 18년
傳于李鼎德曰承旨前望單子入之待下批牌招察任
정조 18년
以水原留守趙心泰狀啓華城門樓材木忠淸水營所載船畢到泊事傳于李鼎德曰近以船運一念憧憧今聞三十隻載輸之利涉穩泊若有相助然何等喜幸此後形止陸續狀聞事回諭
정조 18년
李羽晉以吏曹言啓曰今此寒食祭祭官中時無職名人員令該曹口傳付軍職何如傳曰允
정조 18년
甲寅三月初四日辰時上御重熙堂禮房承旨入侍時行都承旨李冕膺記事官鄭文始記注官金良倜承膺祚以次進伏訖上曰左承旨檢校直閣入侍賤臣承命出傳左承旨李勉兢與檢校直閣徐榮輔偕入進伏上曰王大妃殿進御加味養胃湯自今日停止加味蔘夏湯一貼煎入出榻敎上曰王大妃殿進御加味蔘夏湯一貼更爲煎入出榻敎冕膺曰今此昭顯墓寒食祭獻官以前牧使李禹圭塡差已爲啓下矣禹圭方有罪名故使之改付標以入而該曹之矇然不察極爲未安當該差祭堂上推考警責何如上曰依爲之出擧條上曰都承旨進詣元陵奉審局內諸陵一體奉審摘奸上敎榮輔曰榜彙昨日考見乎榮輔曰今方考出而未及詳査故使大司成分付四館所初試試券皆令待令而與館堂會議爲之計矣上曰或慮有遺漏之患詳爲考出可也仍命退諸臣以次退出
정조 18년
行都承旨李冕膺奉命出去左承旨李勉兢坐直右承旨徐美修奉命出去左副承旨未差右副承旨李晉秀坐直同副承旨李鼎德奉命出去注書鄭文始病一員未差假注書徐俊輔仕李弘達仕直事變假注書洪宅柱仕